Preşedintele Alianţei pentru Unirea Românilor (AUR), George Simion, susţine că există „apeluri telefonice false în toată ţara”, menite să descurajeze votanţii formaţiunii, apeluri referitoare la „un blat” cu Partidul Social Democrat (PSD).
„Răspândirea de mesaje mincinoase nu e pedepsită? Mii de oameni m-au alertat în ultimele zile că au primit apeluri telefonice false! Frica de AUR naşte idei revoltătoare în mintea celor care ştiu că în 2024 îşi pierd scaunele moi, că toate sinecurile lor îşi pierd posturile şi că aceste alegeri istorice de anul acesta îi vor trimite la coşul de gunoi al istoriei. Acolo unde, de fapt, le este locul! Disperarea lor atinge cote maxime cu fiecare zi care se scurge spre data alegerilor din 9 iunie. Simt frica, sunt în haos, ştiu că după 9 iunie îşi pierd funcţiile, îşi pierd combinaţiile, pierd tot! Şi, la ce recurg ei încercând să ne oprească şi să vă oprească? La apeluri telefonice, neasumate, plătite din banii contribuabililor români, pentru a încerca să nu piardă alegerile!”, a susţinut liderul AUR, potrivit site-ului georgesimion.ro, unde sunt date şi exemple de astfel de apeluri.
Potrivit sursei citate, „aceste apeluri telefonice, primite de la numerele 0377900838, 0377900832, 0377900836 şi 0377900834 transmit mesaje care spun că în diferite localităţi George Simion sau AUR a făcut blat cu PSD”.
Sursa: Realitatea din AUR